J. Blanár, poslanec: (2003-02-27):
Chcem povedať jednu vec, že úmysel ministerstva uvoľniť pracovníkov, ktorí doteraz pracovali na okresných úradoch odboru životného prostredia, je skutočný dobrý, pretože úradovne, ktoré vznikajú, majú deficit týchto pracovníkov. Je pravda aj to, že tých pracovníkov je menej, ako bude vzniknutých úradovní, ale je zároveň pravda aj to, že nie všetci možno budú využití, pretože ten zákon jednoducho neumožňuje automaticky využiť týchto pracovníkov, lebo tie osobné kvalifikačné predpoklady sa odvíjajú od zákona č. 313, ktorý umožňuje prijať aj pracovníkov, ktorí nemajú ešte tieto predpoklady a môžu ich v nejakom časovom horizonte získať. Čiže ja len verím, že starostovia obcí a primátori budú naozaj k tomu zodpovedne pristupovať a budú predovšetkým uprednostňovať týchto ľudí, ktorých uvoľňujeme z okresných úradov, pred ľuďmi, ktorí budú predovšetkým im blízki, či už rodine, alebo nejako ináč. Je to predovšetkým pre nás pre všetkých, ktorí sa v stavebnom konaní pohybujeme, a myslím si, že tých je dostatok, pretože na Slovensku je v tejto oblasti práce ešte neúrekom. Rovnako by som sa dotkol jednej veci, o ktorej sa musím zmieniť. Pochopil som a my sme aj na túto tému rozprávali s pánom ministrom vo výbore pre životné prostredie, že skutočne sa netýka priamo vyvlastňovania a primeranej náhrady v súvislosti s týmto zákonom. Ale upozorňujem a chcem dať do pozornosti, že skutočne nielen ja, ale aj vy ste dostali množstvo e-mailov a debatovali ste s ľuďmi, občanmi, ktorí sú dotknutí priamo vyvlastňovaním, ktoré je takou citlivou oblasťou zásahu do občianskych práv, o čom hovorí aj naša ústava, že skutočne je potrebné sa týmto zaoberať v budúcnosti a nenechať to len tak pomimo plávať. Ja viem, že je to citlivá otázka aj v súvislosti so štátnym hospodárením. Ale jednoducho, ak existuje nález Ústavného súdu, ktorý hovorí o tom, že primeraná náhrada týmto občanom patrí, tak si myslím, že je potrebné s tým niečo robiť a odpovedať týmto ľuďom, ktorí sú takto daní napospas veľkých investorov a možno aj štátu. Poslednú vec v mojom vystúpení, chcel by som požiadať o pozornosť pri pozmeňujúcom návrhu, ktorý chcem predložiť. Je to návrh, ktorý sa týka jednej zásadnej veci, a to úpravy platnosti tohto zákona, ktorú sme zistili až po uzavretí a schválení spoločného uznesenia gestorského výboru. Prečítam vám to v takomto znení: Na základe § 82 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky predkladám pozmeňujúci návrh k vládnemu návrhu zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a o zmene a doplnení niektorých zákonov (tlač 122). K bodu č. I. bod č. 4: V § 141 ods. 6 sa slová „1. januára 2003“ nahrádzajú slovami „1. apríla 2003“. Zmenu účinnosti prechodného ustanovenia navrhujem vzhľadom na navrhovaný dátum účinnosti zákona, čím sa odstraňuje retroaktívne pôsobenie prechodného ustanovenia. Dátum účinnosti prechodného ustanovenia uvedený v návrhu zákona je zrejme dôsledkom časovo náročných príprav návrhu zákona a z nej vyplývajúceho opomenutia úpravy väzby účinnosti prechodných ustanovení na účinnosť zákona. Ďakujem pekne za pozornosť. (Potlesk.)